L'Eliana celebra el Dia de la Policia Local i reconeix als seus agents
29 de setembre de 2021

L'Eliana ha celebrat hui el Dia de la Policia Local, un acte privat i reduït a causa de la pandèmia de Covid-19, que ha servit per a reconèixer el servei i treball diari i destacar les actuacions més especials dels i les agents del cos durant aquest any 2021.

En concret, l'Ajuntament ha distingit a 14 agents per diverses diligències notables. A més l'alcalde, Salva Torrent, juntament amb el Cap de la Policia Local, Rafael Espinosa, i l'edil de Seguretat Ciutadana, Vicente Zamora, ha lliurat les medalles pels 20 anys de servei continuat a tres funcionaris i una més pels 35 anys.

L'acte ha servit també per a reconèixer la labor desinteressada de la exfuncionària de l'Ajuntament, Verónica García, que ha desenvolupat durant anys, i a temps complet, en coordinació amb els agents en l'àmbit del benestar animal.

Tal com ha explicat Torrent ‘hui és un dia molt especial per a reconèixer la vocació d'aquest col·lectiu del qual ens sentim molt orgullosos’ ja que desenvolupa 24 hores i 365 dies a l'any un dels serveis més i millor valorats per la ciutadania. El primer edil ha destacat la seua labor durant la pandèmia, especialment durant el període del confinament, en el qual la Policia Local va estar vetllant i actuant en primera línia per a protegir a tots i totes en moments d'incertesa, amb el contagi fins i tot d'alguns dels seus membres.

El compromís del Consistori és millorar les seues condicions i modernitzar les seues infraestructures i recursos, mostra d'això seran les noves dependències que estaran, segur, a l'altura d'aquest cos’, ha afirmat.